**คำแถลงนโยบาย**

**ของ**

**นายธรรมศักดิ์ อุบล**

**นายกองค์การบริหารส่วนตำบลไม้เรียง**

**วันที่ ๑๓ มกราคม ๒๕๖๕**

**คำแถลงนโยบายของนายกองค์การบริหารส่วนตำบลไม้เรียง**

**นายธรรมศักดิ์ อุบล**

**ต่อสภาองค์การบริหารส่วนตำบลไม้เรียง**

**วันที่ ๑๓ เดือนมกราคม พ.ศ.๒๕๖๕**

**ท่านประธานสภาองค์การบริหารส่วนตำบลไม้เรียงที่เคารพและท่านสมาชิกสภาองค์การบริหารส่วนตำบลไม้เรียงผู้ทรงเกียรติทุกท่าน**

ตามที่ได้มีการเลือกตั้งนายกองค์การบริหารส่วนตำบลไม้เรียง เมื่อวันที่ ๒๘ พฤศจิกายน 25๖๕ และคณะกรรมการการเลือกตั้งได้ประกาศผลการเลือกตั้งนายกองค์การบริหารส่วนตำบลไม้เรียงเรียบร้อยแล้ว เมื่อวันที่ ๒๑ ธันวาคม ๒๕๖๔ ซึ่งกระผมนายธรรมศักดิ์ อุบล เป็นผู้ได้รับการเลือกตั้ง โดยมีผลตั้งแต่วันที่ ๒๘ พฤศจิกายน ๒๕๖๔ นั้น

เพื่อปฏิบัติให้เป็นไปตามพระราชบัญญัติสภาตำบลและองค์การบริหารส่วนตำบล พ.ศ.๒๕๓๗ (แก้ไขเพิ่มเติมถึงฉบับที่ ๗) พ.ศ.๒๕๖๒ มาตรา ๕๘/๕ ซึ่งกำหนดไว้ว่าก่อนนายกองค์การบริหารส่วนตำบลเข้ารับหน้าที่ ให้ประธานสภาองค์การบริหารส่วนตำบลเรียกประชุมสภาองค์การบริหารส่วนตำบล เพื่อให้นายกองค์การบริหารส่วนตำบลแถลงนโยบายต่อสภาองค์การบริหารส่วนตำบล โดยไม่มีการลงมติ ทั้งนี้ภายในสามสิบวันนับแต่วันประกาศผลการเลือกตั้งนายกองค์การบริหารส่วนตำบล และในวรรคสามของมาตราเดียวกันได้กำหนดให้การประชุมแถลงนโยบายของนายกองค์การบริหารส่วนตำบลให้กระทำโดยเปิดเผย โดยนายกองค์การบริหารส่วนตำบลต้องจัดทำนโยบายเป็นลายลักษณ์อักษรแจกให้สมาชิกสภาองค์การบริหารส่วนตำบลทุกคนที่มาประชุมด้วย ซึ่งกระผมได้จัดทำนโยบายมอบให้ประธานสภาองค์การบริหารส่วนตำบลแจกให้สมาชิกองค์การบริหารส่วนตำบลทุกท่านเรียบร้อยแล้วก่อนที่กระผมจะแถลงนโยบายต่อที่ประชุมสภาองค์การบริหารส่วนตำบลแห่งนี้ กระผมขอแนะนำผู้ช่วยเหลือในการบริหารราชการของกระผมซึ่งประกอบด้วย

1. นายขยาย ยะโส เป็นรองนายกองค์การบริหารส่วนตำบล คนที่ ๑
2. นายบุญญเดช บุญนำ เป็นรองนายกองค์การบริหารส่วนตำบล คนที่ ๒
3. นายภูมิพัฒน์ คชเชนทร์ เป็นเลขานุการนายกองค์การบริหารส่วนตำบล

**ท่านประธานสภาองค์การบริหารส่วนตำบลไม้เรียงที่เคารพและท่านสมาชิกสภาองค์การบริหารส่วนตำบลไม้เรียงผู้ทรงเกียรติทุกท่านครับ**

ชุมชนท้องถิ่นไม้เรียงเป็นชุมชนที่มีต้นทุนทางสังคมสั่งสมมายาวนาน ได้รับการยอมรับจากสังคมภายนอกให้เป็นชุมชนต้นแบบเศรษฐกิจพอเพียง มีต้นทุนทรัพยากรที่อุดมสมบูรณ์ มีแหล่งท่องเที่ยวทางธรรมชาติและทางประวัติศาสตร์เขาศูนย์ที่ได้รับความนิยมจากนักท่องเที่ยว มีแหล่งทรัพยากรแร่ที่มีมูลค่าทางเศรษฐกิจ มีผู้นำชุมชน ปราชญ์ชาวบ้านที่มีความรู้ความสามารถ มีศูนย์การเรียนรู้ชุมชน การจัดการกระบวนการเรียนชุมชน เป็นเครื่องมือในการจัดการทรัพยากรชุมชนและแก้ไขปัญหาชุมชน ทำให้ชุมชน ไม้เรียงมีภูมิคุ้มกันที่สามารถรับมือกับการเปลี่ยนแปลงด้วยดีเสมอมา

อย่างไรก็ตามวันนี้สถานการณ์และสภาวะสิ่งแวดล้อมทางเศรษฐกิจและสังคมภายในชุมชนไม้เรียง ภายในประเทศและภายนอกประเทศ ทั้งในระดับภูมิภาคและโลกได้เปลี่ยนแปลงไปอย่างรวดเร็ว จากสถานการณ์ดังกล่าวได้ส่งผลกระทบต่อคุณภาพชีวิตของประชาชนชุมชนไม้เรียงอย่างมาก เช่น ปัญหาการแพร่ระบาดของโรคติดเชื้อไวรัสโคโรนา 2019 ปัญหาขยะที่เกิดจากการบริโภคของคนเพิ่มมากขึ้น ปัญหาการขาดแคลนน้ำสะอาดเพื่อใช้บริโภคอุปโภคและการเกษตร ปัญหาเส้นทางคมนาคมขนส่งเสียหายจากการเพิ่มขึ้นของจำนวนรถและจากการขนส่งของผู้ประกอบการกิจการในพื้นที่ ปัญหามลพิษ ฝุ่นละอองจากโรงงาน อุตสาหกรรมและการประกอบกิจการเหมืองแร่ ปัญหายาเสพติด ปัญหาภัยพิบัติ น้ำท่วมและดินยุบตัวจากสภาพภูมิอากาศที่เปลี่ยนแปลง นอกจากนี้ชุมชนไม้เรียงกำลังเผชิญต่อปัญหาการเปลี่ยนแปลงโครงสร้างประชากรที่เข้าสู่สังคมผู้สูงอายุ

จากสถานการณ์และสภาวะสิ่งแวดล้อมทางเศรษฐกิจสังคมของชุมชนท้องถิ่น ของประเทศ ของภูมิภาคและของโลกที่เปลี่ยนไปอย่างรวดเร็ว และสภาพปัญหาของชุมชนไม้เรียงที่เกิดขึ้นในขณะนี้และจะเกิดขึ้นในอนาคต ซึ่งเป็นทั้งโอกาสและความเสี่ยงนั้น

ในสภาพความเปลี่ยนแปลงและสภาพปัญหาที่เกิดขึ้นดังที่ได้กล่าวแล้วนั้น การรู้เท่าทันการเปลี่ยนแปลง การกำหนดนโยบายและทางเลือกที่เหมาะสมในการจัดทำบริการสาธารณะให้เกิดประโยชน์สูงสุดกับประชาชน การเตรียมความพร้อมให้บุคลากรขององค์การบริหารส่วนตำบลไม้เรียงและประชาชนในท้องถิ่นให้พ้นจากความเสี่ยง และได้รับประโยชน์สูงสุดเป็นสิ่งสำคัญอย่างยิ่ง

**ท่านประธานสภาองค์การบริหารส่วนตำบลไม้เรียงที่เคารพและท่านสมาชิกสภาองค์การบริหารส่วนตำบลไม้เรียงผู้ทรงเกียรติทุกท่านครับ**

กรอบแนวคิดในการจัดนโยบายบริหารการสาธารณะ ที่กระผมได้จัดทำขึ้น ตั้งอยู่บนพื้นฐานความสอดคล้องกับสภาพปัญหาของชุมชนท้องถิ่น สอดคล้องกับวิถีชีวิตจารีตประเพณี ภูมิปัญญาท้องถิ่นและคำนึงถึงความสอดคล้องกับแผนพัฒนาเศรษฐกิจสังคมแห่งชาติ ฉบับที่ ๑๒ แนวนโยบายของรัฐบาล ยุทธศาสตร์ชาติ ๒๐ ปี แผนพัฒนาจังหวัด กรอบอำนาจหน้าที่ของกฎหมายและสถานะทางการคลังขององค์การบริหารส่วนตำบลไม้เรียง **โดยมีจุดมุ่งหมายเพื่อนำประชาชนและชุมชนไม้เรียงให้ได้รับบริการสาธารณะขั้นพื้นฐานอย่างทั่วถึงและมีคุณภาพชีวิตมีความปลอดภัยและมั่งคงในชีวิต มีสภาวะแวดล้อมที่ดี มีภูมิคุ้มกันบนพื้นฐานเศรษฐกิจชุมชนตามหลักปรัชญาเศรษฐกิจพอเพียงอย่างยั่งยืน**

บัดนี้กระผมขอแถลงนโยบายต่อสภาองค์การบริหารส่วนตำบลไม้เรียง เพื่อจะได้ทราบและใช้เป็นแนวทางในการติดตามตรวจสอบการทำงานขององค์การบริหารส่วนตำบลไม้เรียง ซึ่งประกอบด้วยนโยบายดังต่อไปนี้

1. **นโยบายด้านการพัฒนาโครงสร้างพื้นฐานและสาธารณูปโภค/สาธารณูปการ**

๑.๑ พัฒนาโครงสร้างพื้นฐานด้านคมนาคมขนส่ง โดยการก่อสร้างถนนคอนกรีต ถนนลาดยางให้เชื่อมต่อครอบคลุมทุกหมู่บ้านและเชื่อมต่อระหว่างองค์กรปกครองส่วนท้องถิ่นทั้งปรับปรุงซ่อมแซมถนนภายในเขตองค์การบริหารส่วนตำบลทุกสายให้ได้มาตรฐาน เพื่อให้ประชาชนใช้สัญจรไปมาได้สะดวก และเพื่อรองรับการขนส่งสินค้าการเกษตรและการท่องเที่ยว

๑.๒ บริหารจัดการน้ำสะอาดเพื่อการอุปโภคบริโภคให้ครอบคุลมประชาชนทุกหมู่บ้าน โดยการก่อสร้างขยายเขต ปรับปรุงประปาให้ได้มาตรฐาน ก่อสร้างฝายกั้นน้ำ ฝายน้ำล้น ขุดเจาะบ่อบาดาลและฟื้นฟูขุดลอกแหล่งน้ำธรรมชาติที่มีอยู่เดิม เพื่อแก้ปัญหาน้ำอุปโภคบริโภคอย่างเป็นระบบและยั่งยืน

๑.๓ สนับสนุนขยายเขตปรับปรุงไฟฟ้าพื้นฐาน ไฟฟ้าสาธารณะให้ได้มาตรฐาน ปลอดภัย ครอบคลุมทุกพื้นที่ ติดตั้งซ่อมแช่มไฟรายทางให้ครอบคลุมพื้นที่จุดสำคัญ

1. **นโยบายด้านพัฒนาเศรษฐกิจ**

๒.๑ ส่งเสริมกระบวนการเรียนรู้ชุมชนแบบมีส่วนร่วม โดยการส่งเสริมความรู้แก่ชุมชนตามแนวทางเศรษฐกิจพอเพียง สนับสนุนการดำเนินการศูนย์ศึกษาและพัฒนาชุมชนไม้เรียงแหล่งเรียนรู้วิสหกิจชุมชนส่งเสริมสนับสนุนการจัดทำแผนชุมชนทุกระดับ เพื่อให้ชุมชนสามารถจัดทรัพยากรทุกชุมชนอย่างยั่งยืน สร้างภูมิคุ้มกันภายใต้สภาวะการเปลี่ยนแปลง

๒.๒ ส่งเสริมสนับสนุนเศรษฐกิจชุมชน โดยการส่งเสริมและสนับสนุนการรวมกลุ่มกันเป็นสหกรณ์ กลุ่มวิสาหกิจชุมชนเพื่อสร้างอำนาจต่อรองในระบบเศรษฐกิจและให้การอุดหนุนกลุ่มอาชีพ กลุ่มวิสาหกิจชุมชนไม้เรียงให้มีการจัดการที่เข้มแข็ง และสร้างโอกาสให้มีการเข้าถึงปัจจัยการผลิต

๒.๓ ส่งเสริมสนับสนุนอาชีพทางการเกษตร ศิลปหัตถกรรมและผลิตภัณฑ์ชุมชน เพื่อสร้างเอกลักษณ์และผลิตสินค้าในท้องถิ่นเชิงเศรษฐกิจสร้างสรรค์นวัตกรรมชุมชน โดยการสนับสนุนการแปรรูปผลผลิตทางการเกษตร สนับสนุนงานศิลปหัตถกรรมพื้นบ้าน ผลิตภัณฑ์ชุมชนโดยใช้ทรัพยากรและภูมิปัญญาของท้องถิ่นผนวกกับการใช้เทคโนโลยีที่เหมาะสม รวมทั้งจัดให้มีศูนย์แสดงและจำหน่ายผลิตภัณฑ์ชุมชน

๒.๔ ส่งเสริมสนับสนุนให้เกษตรกรทำการเกษตรที่ยั่งยืน เกษตรอินทรีย์ ลดการใช้สารเคมี ปุ๋ยเคมี เพื่อให้สามารถผลิตอาหารที่มีคุณภาพปลอดภัยและเป็นมิตรต่อสิ่งแวดล้อม

1. **นโยบายด้านการพัฒนาคนและสังคมที่มีคุณภาพ**

**๓.๑ การสร้างความมั่นคงของชีวิต**

๓.๑.๑ ส่งเสริมพัฒนาเด็กและเยาวชนให้เป็นพลเมืองที่มีคุณภาพด้านการพัฒนาเด็กตั้งแต่อยู่ในครรภ์มารดา เด็กแรกเกิด เด็กก่อนวัยเรียน ด้านการจัดอบรมให้ความรู้มารดาตั้งแต่การตั้งครรภ์ การเลี้ยงลูกในช่วงแรกเกิด ก่อนวัยเรียน สนับสนุนกิจกรรมเด็กและเยาวชน สภาเด็กและเยาวชน รวมกลุ่มทำกิจกรรมอาสาเพื่อสังคมควบคู่กับการเรียนรู้จากกิจกรรม รวมถึงส่งเสริมกระบวนการเรียนรู้ลักษณะต่างๆ เพื่อสร้างความฉลาดทางปัญญาและความฉลาดทางอารมณ์ให้กับเด็กและเยาวชนในท้องถิ่น

๓.๑.๒ เสริมสร้างให้ผู้สูงอายุ คนพิการผู้ด้อยโอกาสมีชีวิตที่ดีขึ้น ด้วยการจัดสิ่งอำนวยความสะดวกสาธารณะต่างๆสำหรับผู้พิการ ผู้สูงอายุและผู้ด้อยโอกาส จัดบริการตรวจสุขภาพ จัดสวัสดิการผู้สูงอายุ ผู้พิการ หาอาชีพให้ผู้ด้อยโอกาส สร้างความพร้อมในการเป็นสังคมผู้สูงอายุ โดยการจัดการอบรมผู้ดูแลผู้สูงอายุ คนพิการ สนับสนุนให้มีอาสาสมัครผู้ดูแลผู้สูงอายุและสนับสนุนกิจกรรมชมรมผู้สูงอายุตำบลไม้เรียงรวมเป็นพลังในการขับเคลื่อนพัฒนาชุมชนท้องถิ่น

๓.๑.๓ ส่งเสริมสนับสนุนบทบาทสตรีในการพัฒนาครอบครัวชุมชน โดยการส่งเสริมสนับสนุนกิจกรรมของกลุ่มสตรีและกลุ่มแม่บ้าน โดยอบรมให้ความรู้สตรี แม่บ้านให้มีความรู้ มีคุณภาพชีวิตที่ดี มีรายได้ มีหลักประกันในการดำรงชีวิต ตลอดจนส่งเสริมบทบาทสตรีให้เป็นหลักในการสร้างครอบครัวที่อบอุ่น

๓.๑.๔ ส่งเสริมพัฒนาให้ครอบครัวและชุมชนมีความอบอุ่นโดยการจัดกิจกรรมสร้างสัมพันธภาพที่ดีระหว่างสมาชิกครอบครัว เชื่อมโยงเป็นเครือข่ายครอบครัว สนับสนุนบทบาทของผู้นำชุมชน วัดและโรงเรียนร่วมสร้างครอบครัวให้อบอุ่น

๓.๑.๕ ส่งเสริมสนับสนุนการจัดตั้งกองทุนสวัสดิการชุมชน เพื่อเป็นหลักความมั่นคงในชีวิตของคนในชุมชน

**๓.๒ การศึกษา**

ส่งเสริมการเรียนรู้ตลอดชีวิตภายใต้หลักคิดที่ว่าการเรียนรู้ไม่ใช่เป็นเพียงการเรียนแต่ภายในห้องเรียนเท่านั้น แต่หมายถึงโอกาสที่ทุกคนได้เรียนรู้และสร้างความงอกงามแก่ชีวิตตนและสังคมอย่างต่อเนื่องตลอดชีวิตทั้งในโรงเรียนและนอกโรงเรียน

๓.๒.๑ ส่งเสริมให้ความรู้ตั้งแต่อยู่ในครรภ์มารดาแรกเกิดให้ได้รับการดูแลอย่างมีประสิทธิภาพทั้งแม่และเด็ก ส่งเสริมให้ศูนย์พัฒนาเด็กเล็กขององค์การบริหารส่วนตำบลไม้เรียงจัดการศึกษาปฐมวัยอย่างมีประสิทธิภาพและเป็นศูนย์พัฒนาเด็กเล็กต้นแบบระดับประเทศ โดยการสนับสนุน วัสดุอุปกรณ์และส่งเสริมพัฒนาครูผู้ดูแลเด็กให้มีคุณภาพ ส่งเสริมกิจกรรมให้เด็กเล็กเรียนรู้กิจกรรมที่สอดคล้องกับวิถีชีวิตชุมชน ภูมิปัญญาท้องถิ่น

๓.๒.๒ ส่งเสริมจัดทำโครงการโรงเรียนผู้สูงอายุ เพื่อพัฒนาศักยภาพของผู้สูงอายุทั้งด้านสติปัญญา สังคม และจิตวิญญาณสร้างการเรียนรู้อย่างมีความสุข จัดการศึกษาชุมชนไม้เรียงเป็นชุมชนแห่งการเรียนรู้ตลอดชีวิต โดยร่วมกับศูนย์ศึกษาพัฒนาชุมชนไม้เรียง แหล่งเรียนรู้วิสาหกิจชุมชน มหาวิทยาลัย เพื่อขับเคลื่อน จัดการศึกษาให้สอดคล้องกับวิถีชีวิตอัตลักษณะของชุมชนไม้เรียง สร้างภูมิคุ้มกันต่อการเปลี่ยนแปลง จัดอบรมให้ความรู้และเผยแพร่ข้อมูลข่าวสารในเรื่องสำคัญต่างๆให้ประชาชนทราบ

๓.๒.๓ สนับสนุนการกิจกรรมการจัดการศึกษาของโรงเรียนในพื้นที่ ส่งเสริมกิจกรรมการเรียนรู้ที่สอดคล้องกับวิถีชีวิต วัฒนธรรม และภูมิปัญญาของชุมชนท้องถิ่น

**๓.๓ การพัฒนาสุขภาพของประชาชน**

๓.๓.๑ พัฒนาเสริมสร้างองค์กรเครือข่ายด้านสาธารณสุขชุมชน โดยการพัฒนาศักยภาพของอาสาสมัครสาธารณสุขมูลฐาน สนับสนุนอุปกรณ์พื้นฐานที่จำเป็นในการดูแลสุขภาพของคนในชุมชน ส่งเสริมการมีส่วนร่วมของชุมชนโรงพยาบาลส่งเสริมสุขภาพตำบล สนับสนุนกองทุนหลักประกันสุขภาพในระดับท้องถิ่นหรือพื้นที่ แก่หน่วยบริการสาธารณสุข องค์กรและกลุ่มประชาชน ในการดำเนินกิจกรรมจัดบริการสาธารณสุข ให้ประชาชนสามารถเข้าถึงบริการสาธารณสุขอย่างทั่วถึงและมีประสิทธิภาพ

๓.๓.๒ พัฒนาคุณภาพชีวิตของประชาชน ตั้งแต่ช่วงตั้งครรภ์ วัยเด็กจนถึงวัยชราและผู้พิการ ผู้ด้อยโอกาส ส่งเสริมกิจกรรมพัฒนาการเชาว์ปัญญาเด็ก เผยแพร่ให้ความรู้และดูแลป้องกันการตั้งครรภ์ในวัยรุ่นและการตั้งครรภ์ที่ไม่พึงประสงค์ สนับสนุนจัดให้มีผู้ดูแลผู้สูงอายุและผู้พิการในชุมชน เพื่อให้ผู้สูงอายุและผู้พิการมีสุขภาพและคุณภาพชีวิตที่ดี

๓.๓.๓ จัดบริการสาธารณสุขชุมชนเชิงรุก โดยการสนับสนุนการจัดบริการหน่วยแพทย์เคลื่อนที่ตรวจสุขภาพประชาชน ดำเนินการป้องกันและควบคุมโรคติดต่อ โรคติดเชื้อไวรัสโคโรนา 2019 โรคระบาดในคนและสัตว์ ฉีดพ่นหมอกควัน ทรายอะเบท ป้องกันโรคไข้เลือดออก ฉีดวัคซีนสุนัขและแมวอย่างทั่วถึง

๓.๓.๔ ส่งเสริมให้ความรู้ให้ประชาชนใช้ภูมิปัญญาท้องถิ่น ด้านแพทย์แผนไทย นวดแผนไทย การใช้สมุนไพรไทยเป็นอาหารเพื่อสุขภาพ และเป็นยารักษาโรค

๓.๓.๕ ส่งเสริมสนับสนุนให้ประชาชนออกกำลังกายและเล่นกีฬาเพื่อสุขภาพและห่างไกลจากยาเสพติด โดยการจัดให้มีการแข่งขันกีฬาอย่างต่อเนื่อง ก่อสร้างปรับปรุงสนามกีฬาสนับสนุนอุปกรณ์กีฬา อุปกรณ์ในการบริหารร่างกายให้แก่ชุมชนให้ครอบคลุมทุกหมู่บ้าน

๓.๓.๖ จัดอบรม รณรงค์ เผยแพร่ให้ความรู้เรื่องพิษภัยของยาเสพติด และให้ความรู้เรื่องการเสริมสร้างสุขภาพประชาชน

๓.๓.๗ จัดให้มีสถานที่พักผ่อนหย่อนใจ สวนสาธารณะ สนามเด็กเล่น

**๓.๔ การป้องกันและบรรเทาสาธารณะภัยและการรักษาความปลอดภัยในชีวิต**

๓.๔.๑ ส่งเสริมสนับสนุน ฝึกอบรมอาสาสมัครป้องกันภัยฝ่ายพลเรือน จิตอาสาภัยพิบัติให้มีศักยภาพความพร้อม ในการป้องกันและช่วยเหลือประชาชนกรณีเกิดสาธารณภัย และประสบอุบัติภัย

๓.๔.๒ สนับสนุนการรักษาความสงบเรียบร้อยและความปลอดภัยในชีวิตในชุมชนโดยการร่วมมือกับกำนันผู้ใหญ่บ้าน ผู้นำชุมชน อาสาสมัครป้องกันภัยฝ่ายพลเรือนในการตรวจตรารักษาความสงบเรียบร้อยในชุมชน จัดให้มีศูนย์อาสาสมัครป้องกันภัยฝ่ายพลเรือน รถกู้ภัยเพื่อให้การช่วยเหลือประชาชนกรณีเกิดเหตุฉุกเฉินได้ทันท่วงที

๓.๔.๓ รณรงค์ เผยแพร่ให้ความรู้ สร้างค่านิยมแก่เยาวชนและประชาชน ให้ขับขี่รถด้วยความปลอดภัยเคารพกฎจราจร สวมหมวกนิรภัย คาดเข็มขัดนิรภัย และติดตั้งสัญญาณไฟตามทางแยกและจุดเสี่ยง

**๓.๕ การส่งเสริมศาสนา วัฒนธรรม ประเพณี**

๓.๕.๑ ส่งเสริมให้ประชาชนนำหลักธรรมทางพุทธศาสนามาใช้ในการดำรงชีวิต

๓.๕.๒ ส่งเสริมสนับสนุนการมี ส่วนร่วมของประชาชน ชุมชน วัด โรงเรียน ในกิจกรรมด้านศาสนา วันสำคัญต่าง ๆ และประเพณีท้องถิ่นอย่างต่อเนื่อง

๓.๕.๓ อนุรักษ์ ส่งเสริมศิลปะการแสดงพื้นบ้าน หนังตะลุง มโนราห์ เพลงบอก ประเพณีท้องถิ่นโดยการสนับสนุนและจัดให้มีการแสดงเพื่อสืบสานและสืบทอดศิลปะการแสดง และประเพณีท้องถิ่นให้คงอยู่สืบไป

๓.๕.๔ ส่งเสริมสนับสนุนกิจกรรมของผู้สูงอายุ ชมรมผู้สูงอายุตำบลไม้เรียง ผู้ด้อยโอกาส ผู้พิการในการปฏิบัติศาสนากิจ และกิจกรรมที่เป็นประโยชน์ เพื่อให้ผู้สูงอายุ ผู้ด้อยโอกาสผู้พิการรู้สึกมีคุณค่าร่วมเป็นพลังในการสร้างชุมชนท้องถิ่นให้เข้มแข็ง

๓.๕.๕ ส่งเสริมให้เด็กและเยาวชน ฝึกหัดดนตรีไทย ดนตรีสากล ศิลปะการแสดงพื้นบ้าน เพื่อสร้างรายได้และสร้างคุณค่าให้ตัวเองห่างไกลจากยาเสพติด

1. **นโยบายด้านการพัฒนาด้านทรัพยากรและสิ่งแวดล้อม**

๔.๑ ส่งเสริมให้ความรู้แก่ประชาชนในการอนุรักษ์ทรัพยากรธรรมชาติ สร้างจิตสำนึกความรู้ความเข้าใจและสร้างค่านิยมเกี่ยวกับการบริโภคที่ยั่งยืนและพอเพียง เพื่อลดผลกระทบต่อสิ่งแวดล้อม

๔.๒ ฟื้นฟูสภาพป่าในชุมชนให้เกิดความอุดมสมบูรณ์ สนับสนุนกิจกรรมการฟื้นฟูรักษาระบบนิเวศน์ อนุรักษ์ป่าต้นน้ำ โดยการมีส่วนร่วมของประชาชนในท้องถิ่น

๔.๓ คุ้มครองดูแลรักษาทรัพยากรธรรมชาติและสิ่งแวดล้อม โดยการจัดทำทะเบียนและแนวเขตที่สาธารณะ ประชาสัมพันธ์การบังคับใช้ข้อบัญญัติองค์การบริหารส่วนตำบล เรื่องควบคุมการประกอบกิจการที่เป็นอันตรายต่อสุขภาพ

๔.๔ บริหารจัดการปัญหาขยะในชุมชน

๔.๔.๑ ส่งเสริมให้ชุมชนรู้จักบริหารจัดการขยะ โดยการสร้างแรงจูงใจในการลดและคัดแยกขยะ และส่งเสริมโครงการธนาคารขยะ จัดซื้อถังขยะให้แก่ประชาชน จัดหาที่ทิ้งขยะและดำเนินการจัดเก็บขยะ

๔.๔.๒ สนับสนุนผลักดันให้เกิดความร่วมมือระหว่างองค์กรปกครองส่วนท้องถิ่นในพื้นที่ในการแก้ไขปัญหาขยะมูลฝอยแบบบูรณการ โดยการจัดทำข้อตกลงร่วมกัน (MOU) ในการบริหารจัดการขยะ

๔.๕ สนับสนุนการจัดเวทีสาธารณะเสริมสร้างความร่วมมือระหว่างองค์การบริหารส่วนตำบลชุนชน และผู้ประกอบกิจการที่สร้างผลกระทบกับชุมชนท้องถิ่นภายใต้หลักการผู้ที่ก่อให้เกิดมลพิษต้องเป็นผู้เสียค่าใช้จ่าย และหลักการตอบแทนคุณระบบนิเวศน์อย่างเป็นธรรม

1. **นโยบายด้านการพัฒนาการท่องเที่ยว**

๕.๑ ส่งเสริมสนับสนุนการพัฒนาแหล่งการท่องเที่ยวเชิงนิเวศและเชิงประวัติศาสตร์เขาศูนย์

๕.๑.๑ สนับสนุนการพัฒนาระบบสาธารณูโภค/สาธารณูปการ สิ่งอำนวยความสะดวกพื้นฐาน

๕.๑.๒ ส่งเสริมสนับสนุนการสร้างอาชีพรายได้แก่กลุ่มวิสาหกิจชุมชน กลุ่มมัคคุเทศก์ กลุ่มประชาชน ในการประกอบกิจการในแหล่งท่องเที่ยวเขาศูนย์

๕.๑.๓ บริหารจัดการแหล่งเที่ยวเขาศูนย์ร่วมกับหน่วยงานป่าไม้ หน่วยงานราชการอื่น มหาวิทยาลัย และเอกชน ในการพัฒนาขับเคลื่อนเขาศูนย์ให้เป็นแหล่งท่องเที่ยวที่มีศักยภาพเป็นที่นิยมของนักท่องเที่ยว

๕.๒ จัดหาและพัฒนาแหล่งท่องเที่ยวแห่งใหม่ที่มีศักยภาพในพื้นที่ สนับสนุนส่งเสริมแหล่งท่องเชิงเกษตร แหล่งเรียนรู้ศึกษาดูงาน เชิงวัฒนธรรมเพื่อดึงดูดนักท่องเที่ยวให้มาเที่ยวชุมชนไม้เรียงอย่างครบวงจร

1. **นโยบายด้านการบริหารจัดการบ้านเมืองที่ดี**

๖.๑ พัฒนาองค์การบริหารส่วนตำบลไม้เรียงให้เป็นองค์กรธรรมาภิบาล ที่มีหลักการบริหารกิจการบ้านเมืองที่ดี โดยใช้ทรัพยากรการบริหารอย่างคุ้มค่า มีความโปร่งใส มีประสิทธิภาพภายใต้การมีส่วนร่วมของประชาชนในการตรวจสอบติดตามเสนอแนะข้อคิดเห็นเกี่ยวกับการดำเนินงานองค์การบริหารส่วนตำบล

๖.๒ พัฒนาปรับปรุงโครงสร้างองค์การบริหารส่วนตำบลไม้เรียงให้สอดคล้องกับปริมาณงานและอำนาจหน้าที่ ส่งเสริมพัฒนาให้บุคลากร พนักงานส่วนตำบลและสมาชิกสภาองค์การบริหารส่วนตำบลโดยการส่งเสริมการศึกษา ฝึกอบรม จัดศึกษาดูงาน

๖.๓ ส่งเสริมสนับสนุนให้ประชาชน ชุมชนมีส่วนร่วมในการพัฒนาท้องถิ่น ตั้งแต่การมีส่วนร่วมในการวางแผนพัฒนาท้องถิ่น การจัดทำแผนชุมชน การจัดทำงบประมาณรวมทั้งการจัดให้มีเวทีสาธารณะให้ประชาชนได้แสดงความคิดเห็นในเรื่องที่มีผลกระทบต่อการดำเนินชีวิตสร้างเสริมกระบวนการเรียนรู้ จิตสำนึก ค่านิยมตามหลักการปกครองในระบอบประชาธิปไตย วัฒนธรรมการเมืองแบบประชาธิปไตยให้แก่เยาวชนประชาชนทุกระดับ และแต่งตั้งเจ้าหน้าที่ผู้รับผิดชอบในเรื่องการมีส่วนร่วมของประชาชน

๖.๔ ส่งเสริมการนำเทคโนโลยีที่ทันสมัยและเหมาะสมมาใช้ในการปฏิบัติงานให้เป็นองค์กรที่มีสมรรถภาพสูงและทันสมัยเป็นองค์กรปกครองส่วนท้องถิ่นดิจิทัล และปรับปรุงขั้นตอนการปฏิบัติงานในการบริการประชาชนให้รวดเร็วยิ่งขึ้น

๖.๕ พัฒนาศักยภาพของบุคลากรองค์การบริหารส่วนตำบลไม้เรียงให้มีองค์ความรู้ทันสมัยสามารถใช้เทคโนโลยีสมัยใหม่มาปรับใช้ในการปฏิบัติงาน ขับเคลื่อนให้เป็นองค์กรแห่งการเรียนรู้(Learning Organization)

**ท่านประธานสภาองค์การบริหารส่วนตำบลไม้เรียงที่เคารพและท่านสมาชิกสภาองค์การบริหารส่วนตำบลไม้เรียงผู้ทรงเกียรติทุกท่านครับ**

ดังที่กระผมได้กล่าวมาแล้วในตอนต้นว่านโยบายการบริหารกิจการสาธารณะที่กระผมได้แถลงต่อสภาองค์การบริหารส่วนตำบลไม้เรียงในวันนี้นั้น มีจุดมุ่งหมายสำคัญเพื่อนำพาประชาชนและชุมชนไม้เรียงให้ได้รับบริการสาธารณะขั้นพื้นฐานอย่างทั่วถึงและมีคุณภาพชีวิตที่ดี มีความปลอดภัยและมั่นคงในชีวิต มีสภาวะแวดล้อมที่ดี มีภูมิคุ้มกันบนพื้นฐานเศรษฐกิจชุมชนที่พึ่งตนเองได้และหลักปรัชญาเศรษฐกิจพอเพียงอย่างยั่งยืน

อย่างไรก็ตามการที่จะขับเคลื่อนนโยบายที่กระผมได้แถลงไปสู่การปฏิบัติให้เป็นรูปธรรมเพื่อนำพาชุมชนไม้เรียงไปสู่จุดมุ่งหมายดังกล่าวได้นั้น ปัจจัยที่สำคัญอย่างยิ่งคือการมีส่วนร่วมจากประชาชน ชุมชน ภาคีเครือข่ายที่เกี่ยวข้องและสมาชิกสภาองค์การบริหารส่วนตำบลไม้เรียงทุกท่าน

กระผมหวังเป็นอย่างยิ่งว่าจะได้รับความร่วมมือจากสมาชิกสภาองค์การบริหารส่วนตำบลไม้เรียงทุกท่านเป็นอย่างดีในการร่วมกันผลักดันนโยบายไปสู่การปฏิบัติเป็นพลังขับเคลื่อนชุมชนท้องถิ่นไม้เรียงของเราให้เป็นชุมชนน่าอยู่ เข้มแข็งอย่างยั่งยืน สุดท้ายนี้กระผมขอขอบพระคุณท่านประธานสภาและสมาชิกสภาองค์การบริหารส่วนตำบลไม้เรียงทุกท่านที่ได้รับฟังการแถลงนโยบายของกระผมในวันนี้ ขอบคุณครับ

ต